
  AVIZ

asupra propunerii legislative privind acordarea permiselor de                       conducere cu caracter temporar


În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind acordarea permiselor de conducere cu caracter temporar, trimisă cu adresa nr. Pl-x 410 din 28 mai 2007, înregistrată sub nr. 31/655 din  29 mai 2007.
Potrivit prevederilor art. 75 din Constituţia României, republicată, şi ale art.92 alin. (9) pct.1, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 23 mai 2007.



Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă, menţionată mai sus, în şedinţa din 13 iunie 2007.

            Membrii Comisiei au examinat iniţiativa legislativă supusă avizării, expunerea de motive la propunerea legislativă, punctul de vedere al Guvernului, trimis cu adresa  nr. 637 din 16 martie 2007, prin care nu susţine adoptarea propunerii legislative şi avizul favorabil al Consiliului Legislativ nr. 238 din 26 februarie 2007. Cu prilejul dezbaterilor s-a constatat că iniţiativa supusă examinării vizează elaborarea unei propuneri care să instituie un cadru legislativ distinct şi nu o modificare adusă Ordonanţei de urgenţă a Guvernului nr. 195/2002, aşa cum se impune pentru respectarea normelor de tehnică legislativă. Referitor la art. 2, membrii Comisiei au constatat că iniţiatorul nu a avut în vedere faptul că, potrivit actelor normative în vigoare, constatarea încălcării regulilor de circulaţie şi aplicarea sancţiunilor prevăzute de lege sunt atribuţii ce revin poliţiei rutiere. În ceea ce priveşte serviciile publice comunitare organizate în cadrul instituţiei prefectului, acestea exercită doar sarcini referitoare la întocmirea, păstrarea, evidenţa şi eliberarea permiselor de conducere. 

În urma dezbaterilor, cu unanimitate de voturi, s-a hotărât avizarea negativă a propunerii legislative.

         În raport de obiectul şi conţinutul său, propunerea legislativă face parte din categoria legilor ordinare.

               PREŞEDINTE,
SECRETAR,

    Sergiu ANDON                                        George BĂEŞU
        Consilier

